# Azərbaycan Respublikası Vergilər Nazirinin

# 20.08 2015-ci il tarixli

1517040101183800 №-li əmri ilə təsdiq edilmişdir

# «Vergi ödəyicisinin əlavə dəyər vergisinin məqsədləri üçün qeydiyyatının ləğv olunmasına dair ərizə» formasının doldurulması

# QAYDASI

# «Vergi ödəyicisinin əlavə dəyər vergisinin məqsədləri üçün qeydiyyatının ləğv olunmasına dair ərizə» forması Vergi Məcəlləsinin 158-ci maddəsinə əsasən əlavə dəyər vergisi məqsədləri üçün qeydiyyatı ləğv etmək məqsədilə vergi ödəyicisi və ya onun səlahiyyətli nümayəndəsi tərəfindən doldurulur və vergi orqanına təqdim edilir. Ərizə vergi orqanına elektron və kağız formada təqdim oluna bilər. Ərizə forması 5 bölmədən ibarətdir.

# «1. ərizənin verilməsini şərtləndirən hal» bölməsində ərizənin doldurulma səbəbi lazımi xanada işarə edilməklə göstərilir. Qeydiyyatın ləğvi Vergi Məcəlləsinin 158.1-ci maddəsinə uyğun olaraq vergi ödəyicisi ƏDV-nə cəlb olunan əməliyyatlar aparmağı dayandırırsa, bu halda 1.1 sətrindəki xanada işarə edilir.

# Vergi ödəyicisinin vergiyə cəlb olunan əməliyyatlarının ümumi məbləği Vergi Məcəlləsinin 158.2-ci maddəsi ilə müəyyənləşdirilmiş müddət ərzində, həmin maddədə müəyyən edilmiş həddən çox olmadığı halda ƏDV qeydiyyatının ləğv ilə bağlı ərizəni 1.2-ci sətrində olan xanada işarə etməklə təqdim etməlidir.

# «2.Ərizənin təqdim edildiyi vergi orqanı» bölməsində müvafiq vergi orqanının adı 2.1 sətrindəki xanalarda göstərilir. Vergi orqanının adı göstərilən xanalara yerləşmədikdə, yalnız vergi orqanının adının baş hərfləri xanalara daxil edilir.

# «3.Vergi ödəyicisi haqqında məlumat» bölməsində 3.1 sətrindəki xanalarda vergi ödəyicisinin qısaldılmış adı göstərilir. Əgər vergi ödəyicisi fiziki şəxsdirsə, bu halda onun soyadı tam, adı və atasının adının ilk hərfləri göstərilir. 3.2 sətrindəki xanalarda vergi ödəyicisinin 10 rəqəmli VÖEN-i göstərilir.

# «4.Ərizənin məzmunu» bölməsində vergi ödəyicisi tərəfindən 4.1 sətrində ƏDV-nin məqsədləri üçün qeydiyyatın ləğv edilməsi xahiş edilir. 1.1 sətri işarə edilmişdirsə vergi tutulan əməliyyatların tam dayandırıldığı gün (gün, ay, il) 4.2 sətrinə qeyd edilir. 1.2 sətri işarə edildikdə isə vergi tutulan əməliyyatların tam dayandırıldığı gün (gün, ay, il) 4.2 sətrinə heç bir qeyd aparılmır. Ləğvetmə vaxtı sahibliyində qalan malların məbləği manatla 4.3 sətrində göstərilir. 4.4-cü sətrdə ləğvetmə tarixinə istifadə edilməmiş, korlanmış və ya zədələnmiş vergi hesab-fakturalarının seriya və nömrəsi göstərilən siyahısının bu ərizəyə əlavə edilməsini və onların məhv edilməsi üçün qanunvericilikdə müəyyən edilən tədbirlərin görülməsini təmin etməyi vergi ödəyicisinin öhdəsinə götürməsi barədə məlumat göstərilir. 4.5 sətrində ƏDV-nin yekun bəyannaməsinin növbəti ayın 20-dən gec olmayaraq təqdim edilməsi göstərilir.

# 4.6-4.8 sətirlərində ərizəni imzalayan səlahiyyətli şəxsin soyadı, adı və atasının adı və 4.9 sətrində ərizənin vergi orqanına təqdim edilmə tarixi qeyd edilir. Ərizə 4.10 sətrinə uyğun yerdə imzalanır. Ərizə hüquqi şəxsin rəhbəri tərəfindən təqdim edildikdə 4.11-ci sətrə möhür vurulmaqla təsdiqlənməlidir. Ərizə hüquqi şəxsin rəhbərinin səlahiyyətli nümayəndəsi tərəfindən təqdim edildikdə, ərizəyə həmin səxsin səlahiyyətini təsdiq edən sənəd əlavə edilir və ərizənin möhürlə təsdiq edilməsi tələb olunmur.

# «5.Vergi orqanının qeydləri» bölməsi ərizəni qəbul edən və ərizədə göstərilənlərin düzgünlüyünü yoxlayan vergi orqanının vəzifəli şəxsi tərəfindən doldurulur və imzası ilə təsdiq edilir.

# Ərizənin hər hansı bir rekviziti üzrə məlumat olmadıqda, həmin rekvizit üçün ayrılmış yerə («X» işarəsi qoyulmalı olan xanalar istisna olmaqla) «YOXDUR» sözü yazılmalıdır. Rekvizitlərin boş saxlanılmasına yol verilmir.

Ərizə kağız formatda təqdim olunduqda, ərizənin 1-4-cü bölmələrinin bütün rekvizitləri azərbaycan dilində (latın qrafikasında) böyük çap hərfləri ilə qara və ya tünd göy rəngli qələmdən (karandaşla doldurulmasına icazə verilmir) istifadə edilərək vergi ödəyicisi və ya onun səlahiyyətli nümayəndəsi tərəfindən yazılmalıdır. Ərizənin kompüter vasitəsilə də doldurulmasına icazə verilir. Ərizə vergi ödəyicisinin səlahiyyətli nümayəndəsi tərəfindən təqdim edildikdə səlahiyyəti təsdiq edən sənədin ərizəyə əlavə edilməməsi ona baxılmasından imtina edilməsinə əsas verir.